ΦΙΛΟΣΟΦΙΑ - ΣΚΟΠΙΜΟΤΗΤΑ

1. **Σκοπιμότητα και πλαίσιο αναφοράς**

H φορολογία ήταν ανέκαθεν στο επίκεντρο του ενδιαφέροντος σε διεθνές επίπεδο ως αναπόσπαστο μέρος της οικονομικής και κατ’ επέκταση της κοινωνικής ζωής. Τα φορολογικά σκάνδαλα για περιπτώσεις φοροαποφυγής ή φοροδιαφυγής φυσικών και νομικών προσώπων, η οικονομική κρίση και οι προκλήσεις των νέων οικονομικών μοντέλων έχουν καταστήσει ακόμη πιο επιτακτική την ανάγκη να διασφαλιστεί η δικαιοσύνη και η ισότητα μεταξύ των φορολογουμένων.

Οι φορολογικές διοικήσεις των περισσότερων κρατών κινούνται προς τη φορολογική δικαιοσύνη με δύο (2) συμπληρωματικούς τρόπους: τη **διαφάνεια**, η οποία εξασφαλίζεται μέσω της ανταλλαγής πληροφοριών και τη σύναψη συμφώνων συνεργασίας μεταξύ των φορολογικών διοικήσεων, και τη **φορολογική συμμόρφωση**, δηλαδή την καλλιέργεια φορολογικής ηθικής και «κουλτούρας συμμόρφωσης», προκειμένου να διασφαλιστεί ότι όλοι/ες οι φορολογούμενοι αντιλαμβάνονται την αναγκαιότητα να πληρώνουν φόρους.

Ταυτόχρονα, η **φορολογική συνείδηση**, ως αναπόσπαστο μέρος της κοινωνικής συνείδησης και αλληλεγγύης, συνδέεται με άλλες ευρύτερες δημοκρατικές αξίες και έννοιες, όπως είναι η αναγνώριση της αξίας της κοινωνικής συνύπαρξης και των δικαιωμάτων-υποχρεώσεων που απορρέουν από αυτήν και η ενεργός και υπεύθυνη συμμετοχή του πολίτη στην κοινωνία.

Η εκπαίδευση των νέων συνιστά το κλειδί για τη διαμόρφωση της φορολογικής κουλτούρας, αφού είναι η γέφυρα που συνδέει τη φορολογική διοίκηση με τους μελλοντικούς φορολογούμενους πολίτες. Εξάλλου, η καλλιέργεια της φορολογικής συνείδησης συνδέεται άμεσα με την πρόληψη της φοροδιαφυγής και την αύξηση της φορολογικής συμμόρφωσης, η οποία με τη σειρά της μπορεί να οδηγήσει μακροπρόθεσμα στην δικαιότερη κατανομή των φόρων.

Ειδικότεροι στόχοι της εκπαίδευσης των νέων είναι:

* Να γνωρίσουν τη δομή και τη λειτουργία των φόρων, ώστε να έχουν συνείδηση της οικονομικής και κοινωνικής τους αξίας.
* Να γνωρίσουν τις πηγές εσόδων που χρησιμοποιούνται στη χρηματοδότηση των δημοσίων υπηρεσιών, με ιδιαίτερη αναφορά στις πηγές φορολογίας.
* Να αποκτήσουν σεβασμό προς τα δημόσια αγαθά που χρηματοδοτούνται από όλους για όλους.
* Να αναγνωρίσουν τη φορολογική ευθύνη ως μία από τις αξίες της κοινωνικής συνύπαρξης στο πλαίσιο της δημοκρατίας.
	1. Καλές Διεθνείς και Ευρωπαϊκές πρακτικές

Σε ό,τι αφορά στις Καλές Διεθνείς και Ευρωπαϊκές πρακτικές, οι Φορολογικές Αρχές, σε συνεργασία με τους αρμόδιους φορείς των Υπουργείων Παιδείας, έχουν αναπτύξει ανάλογα προγράμματα στην Α/βάθμια και Β/βάθμια εκπαίδευση, αξιοποιώντας νέες τεχνολογίες και σύγχρονες μεθόδους διδασκαλίας. Ενδεικτικά , αναφέρονται:

Αυστραλία

Η Αυστραλιανή Φορολογική Υπηρεσία (Australian Taxation Office - ATO) έχει δημιουργήσει το πρόγραμμα *«Tax, Super + You»* που απευθύνεται σε μαθητές/μαθήτριες ηλικίας 6-12 ετών. Το πρόγραμμα περιλαμβάνει εκπαιδευτικό υλικό που εξηγεί τι είναι οι φόροι, πώς συλλέγονται και πώς χρησιμοποιούνται για το κοινό καλό. Υπάρχουν διαδραστικά παιχνίδια, βίντεο και δραστηριότητες που βοηθούν τα παιδιά να κατανοήσουν τη σημασία των φόρων και της φορολογικής συμμόρφωσης.

 <https://taxsuperandyou.gov.au/>

Καναδάς

Η Καναδική Υπηρεσία Εσόδων (Canada Revenue Agency - CRA) έχει δημιουργήσει το πρόγραμμα "*Teach Tax*", το οποίο περιλαμβάνει μαθήματα και δραστηριότητες για την εισαγωγή των μαθητών/τριών στη φορολογία. Το πρόγραμμα έχει σχεδιαστεί για μαθητές/τριες κυρίως τη Δευτεροβάθμιας Εκπαίδευσης. Σκοπός είναι η εκπαίδευση των μαθητών/τριών στη σημασία της φορολογίας και την επίδραση αυτής στην κοινωνία.

 <https://www.canada.ca/en/revenue-agency/services/tax/individuals/educational-programs/lesson-plans.html>

Σουηδία

Η Σουηδική Φορολογική Υπηρεσία (Skatteverket) συνεργάζεται με σχολεία για να ενσωματώσει τη φορολογική εκπαίδευση στο πρόγραμμα σπουδών. Το εκπαιδευτικό υλικό περιλαμβάνει δραστηριότητες και παρουσιάσεις που εξηγούν πώς λειτουργεί το φορολογικό σύστημα, ποια είναι η σημασία της πληρωμής των φόρων και ποια η ιστορία τους.

<https://www.skatteverket.se/omoss/varverksamhet/skatternasochfolkbokforin> [genshistoria/desvenskaskatternashistoria.4.22501d9e166a8cb399f1f7d.html?q](https://www.skatteverket.se/omoss/varverksamhet/skatternasochfolkbokforingenshistoria/desvenskaskatternashistoria.4.22501d9e166a8cb399f1f7d.html?q=resurser%2Bf%C3%B6r%2Bskolor)

[=resurser+f%C3%B6r+skolor](https://www.skatteverket.se/omoss/varverksamhet/skatternasochfolkbokforingenshistoria/desvenskaskatternashistoria.4.22501d9e166a8cb399f1f7d.html?q=resurser%2Bf%C3%B6r%2Bskolor)

Ηνωμένο Βασίλειο

Η HM Revenue and Customs (HMRC) έχει αναπτύξει το πρόγραμμα "*Tax Facts*" που απευθύνεται σε μαθητές/μαθήτριες ηλικίας 8-11 ετών. Το πρόγραμμα περιλαμβάνει διαδραστικά εργαλεία, βίντεο και ασκήσεις που βοηθούν τα παιδιά να κατανοήσουν τι είναι οι φόροι και γιατί είναι σημαντικοί.

<https://www.gov.uk/government/publications/tax-facts-for-children-and->[young-people/tax-facts-resources-for-teachers-and-parents](https://www.gov.uk/government/publications/tax-facts-for-children-and-young-people/tax-facts-resources-for-teachers-and-parents)

ΗΠΑ

Το Internal Revenue Service (IRS) έχει δημιουργήσει το "*Understanding Taxes*" πρόγραμμα, το οποίο προσφέρει εκπαιδευτικό υλικό και διαδραστικά εργαλεία για μαθητές/τριες κυρίως της Δευτεροβάθμιας Εκπαίδευσης. Το πρόγραμμα περιλαμβάνει μαθήματα που εξηγούν τη σημασία της φορολογίας, τον τρόπο υπολογισμού και πληρωμής των φόρων, και πώς οι φόροι επηρεάζουν την καθημερινή ζωή, με σκοπό να διδάξει στους/στις μαθητές/τριες τη σημασία της φορολογικής συνείδησης και συμμόρφωσης.

 [https://apps.irs.gov/app/understanding Taxes/index.jsp](https://apps.irs.gov/app/understandingTaxes/index.jsp)

Όλα τα προαναφερθέντα προγράμματα βοηθούν στη δημιουργία μιας θετικής φορολογικής κουλτούρας από νεαρή ηλικία, διευκολύνοντας τη μελλοντική φορολογική συμμόρφωση και κατανόηση της σημασίας των φόρων στην κοινωνία. Η κοινή αντίληψη για την ανάληψη όλων αυτών των δράσεων είναι ότι **η καλλιέργεια της φορολογικής συνείδησης και η ευαισθητοποίηση των πολιτών σε φορολογικά ζητήματα πρέπει να ξεκινά από πολύ νεαρές ηλικίες.**

1. **Η πρότασή μας**

H παρούσα πρόταση συνιστά φυσική συνέχεια της δράσης «*Ανάπτυξη εκπαιδευτικών επιμορφωτικών προγραμμάτων για την καλλιέργεια της φορολογικής συνείδησης*» που είχε αναλάβει η Διεύθυνση Φορολογικής Συμμόρφωσης (ΔΦΣ), σε παρελθόντα Επιχειρησιακά Σχέδια της Ανεξάρτητης Αρχής Δημοσίων Εσόδων (ΑΑΔΕ).

Η συγκεκριμένη δράση ξεκίνησε το 2016 με την διεξαγωγή - μετά από έγκριση των αρμόδιων Διευθύνσεων του ΥΠΠΕΘ - πρωτογενούς ποσοτικής έρευνας σε εκπαιδευτικούς της Α/βάθμιας και Β/βάθμιας εκπαίδευσης, σε τυχαίο δείγμα σχολείων της Επικράτειας. Σκοπός ήταν η διερεύνηση της στάσης των εκπαιδευτικών ως προς τη διδασκαλία της συγκεκριμένης θεματικής ενότητας, η αποτύπωση της παρούσας κατάστασης όσον αφορά στα υποστηρικτικά μέσα διδασκαλίας, η καταγραφή προτάσεων διδασκαλίας και η εμπλοκή των εκπαιδευτικών στο πρόγραμμα από τα πρώτα στάδια του σχεδιασμού του. Τα αποτελέσματα της έρευνας, τα οποία ήταν πολύ ενθαρρυντικά για την εξέλιξη της δράσης, απεστάλησαν στις αρμόδιες Διευθύνσεις του ΥΠΠΕΘ και στο ΙΕΠ στις 29/12/2016 με το υπ’ αριθμ. ΔΦΣ Α 165013 ΕΞ 2016 ΕΜΠ, ενώ τον Μάρτιο του 2017 ακολούθησε αναλυτική παρουσίασή τους σε εκπροσώπους των Διευθύνσεων Α/βάθμιας και Β/βάθμιας εκπαίδευσης και σε εκπροσώπους του ΙΕΠ. Μετά από σχετικό αίτημά μας προς την αρμόδια Υπηρεσία του ΥΠΠΕΘ, το προτεινόμενο εκπαιδευτικό υλικό εγκρίθηκε για εισαγωγή στην Α/Βάθμια Εκπαίδευση (Φ2.1/202648/Δ7, 23-11-2018).

Το εκπαιδευτικό υλικό που προτείνεται στις ακόλουθες σελίδες εδράζει στα αποτελέσματα των προαναφερθεισών δράσεων, όπως αυτές εμπλουτίστηκαν κατά την διάρκεια της ενεργούς συμμετοχής της Διεύθυνσης Φορολογικής Συμμόρφωσης στο διευρωπαϊκό πρόγραμμα TAXEDU (Tax Education Program) κατά τα έτη 2016-2018, αλλά και στις τακτές συναντήσεις εκπροσώπων της ΔΦΣ, της Φορολογικής και Τελωνειακής Ακαδημίας (ΦΟΤΑ) και της Διεύθυνσης Στρατηγικού Σχεδιασμού (ΔΣΣ) της ΑΑΔΕ με μια νέα ομάδα εργασίας, όπως αυτή ορίστηκε από το Υπουργείο Οικονομικών το τρέχον έτος.

Σημειώνεται ότι, προκειμένου τα αποτελέσματα των δράσεων αυτών να έχουν μόνιμο χαρακτήρα, οι δράσεις αυτές δεν πρέπει να αφορούν σε ένα μόνο σχολικό έτος ή μία μόνο σχολική βαθμίδα, αλλά να είναι επαναλαμβανόμενες και να έχουν μακροχρόνιο ορίζοντα. Η αντίληψη αυτή συμφωνεί και με τα αποτελέσματα της έρευνας που διεξήγαγε η Διεύθυνση Φορολογικής Συμμόρφωσης το 2016 σε εκπαιδευτικούς Α΄/θμιας και Β΄/θμιας εκπαίδευσης, οι οποίοι/ες στην πλειοψηφία τους (61%), προτείνουν την εισαγωγή των εκπαιδευτικών προγραμμάτων για την καλλιέργεια της φορολογικής συνείδησης σε όλες τις εκπαιδευτικές βαθμίδες (δημοτικό, γυμνάσιο, λύκειο). Μάλιστα, σε ερωτήσεις που αφορούσαν στην πιθανή σύνδεση μεταξύ του εκπαιδευτικού συστήματος και της φορολογικής συνείδησης, το 95% του συνόλου των εκπαιδευτικών θεωρούν ότι η διαμόρφωση φορολογικής συνείδησης είναι θέμα παιδείας και ότι μπορεί να διαμορφωθεί από νεαρές ηλικίες, ενώ το 90% πιστεύει ότι η φορολογική συνείδηση χρήζει ενίσχυσης από το εκπαιδευτικό σύστημα [[Eκπαιδευτικά προγράμματα για την καλλιέργεια φορολογικής συνείδησης | ΑΑΔΕ (aade.gr)](https://www.aade.gr/shediasmos-apologismos/meletes-ereynes/ekpaideytika-programmata-gia-tin-kalliergeia-forologikis-syneidisis)]

Επιλογή του τίτλου

Δεδομένου ότι το συγκεκριμένο εργαστήριο απευθύνεται σε παιδιά επτά-εννέα (7-9) ετών, προτείνεται ένας τίτλος ικανός να κεντρίσει την παιδική φαντασία: ***«Οι περιπέτειες των Φορομαχητών».***

Αιτιολόγηση.

* **Σήμα:** *«Οι περιπέτειες των Φορομαχητών».*
* Σημαινόμενο:
	+ *Περιπέτειες:*
		- Κυριολεκτική σημασία: Συναρπαστικά γεγονότα.
		- Συμβολική σημασία: Δράση, ενθουσιασμός.
	+ *Φορομαχητές:*
		- Κυριολεκτική σημασία: Άτομα που ασχολούνται με φορολογικά θέματα.
		- Συμβολική σημασία: Ήρωες που μαθαίνουν στα παιδιά για τους φόρους, υπερασπιστές της οικονομικής δικαιοσύνης.
* **Δήλωση:** *Μια σειρά από περιπέτειες που αφορούν τους Φορομαχητές.*
	+ Η δήλωση είναι η κυριολεκτική σημασία του τίτλου «Οι περιπέτειες των Φορομαχητών». Αναφέρεται σε μια σειρά ιστοριών ή γεγονότων όπου μια ομάδα, οι «Φορομαχητές», ζει περιπέτειες που σχετίζονται με φορολογικά θέματα.
* **Συμπαραδήλωση:** Οι έμμεσες και συναισθηματικές σημασίες που προκύπτουν από τον τίτλο: *ηρωισμός, εκπαίδευση, μάθηση, δράση και ενθουσιασμός.*
	+ **Ηρωισμός και Καθήκον:** Οι «Φορομαχητές» υποδηλώνουν μια ομάδα ηρώων που αγωνίζονται για έναν σημαντικό σκοπό, αντιμετωπίζοντας δυσκολίες και προκλήσεις.
	+ **Εκπαίδευση και Μάθηση:** Οι περιπέτειες που περιγράφονται μπορεί να έχουν εκπαιδευτικό χαρακτήρα, μαθαίνοντας στα παιδιά για τους φόρους με διασκεδαστικό τρόπο.
	+ **Δράση και Ενθουσιασμός:** Η λέξη «περιπέτειες» δημιουργεί την προσδοκία για συναρπαστικά γεγονότα και δράση.
* **Μύθος:** Η υποκείμενη ιστορία ή οι ιδέες που θέλει να προωθήσει ο τίτλος: *Μια ομάδα ηρώων που διδάσκει την αξία των φόρων μέσα από διασκεδαστικές και εκπαιδευτικές περιπέτειες.*
	+ **Ομάδα ηρώων:** Μια ομάδα αφοσιωμένων ατόμων (Φορομαχητών) που συνεργάζονται για να επιλύσουν φορολογικά ζητήματα, παρουσιάζοντας τους φόρους ως κάτι θετικό και σημαντικό για την κοινωνία.
	+ **Κατανόηση και Συμμετοχή:** Μέσα από τις περιπέτειες, τα παιδιά μαθαίνουν τη σημασία των φόρων και πώς αυτοί συμβάλλουν στο κοινό καλό, αναπτύσσοντας έτσι μια αίσθηση υπευθυνότητας και συμμετοχής στα κοινά.
	+ **Εκπαιδευτική Ψυχαγωγία**: Η ιστορία δείχνει ότι η μάθηση μπορεί να είναι ευχάριστη και συναρπαστική, συνδυάζοντας γνώση και περιπέτεια.